על דמוקרטיות וכיתות מוות

על דמוקרטיות וכיתות מוות: ישראל ועתיד הציוויליזציה (באנגלית: On Democracies and Death Cults: Israel and the Future of Civilization) הוא ספר עיון רב-מכר מאת העיתונאי, הפרשן הפוליטי, והסופר הבריטי דאגלס מארי, שראה אור באפריל 2025 בהוצאת הרפר קולינס. הספר נכתב בעקבות טבח שבעה באוקטובר 2023, ומתמקד בהשלכות המוסריות, התרבותיות והפוליטיות של האירועים, תוך ניתוח ביקורתי של תגובת העולם המערבי לישראל ולחמאס.

הספר תורגם לעברית על ידי אלחנן שפייזר, ויצא לאור באוגוסט 2025 על ידי הוצאת הספרים סלע מאיר.

 רקע 
מארי הגיע לישראל זמן קצר לאחר טבח שבעה באוקטובר, במטרה לתעד ולחקור את שורשי האירועים. הוא ביקר באתרי הטבח, שוחח עם ניצולים, משפחות חטופים, חיילים, רופאים ובכירים ישראלים, ואף נפגש עם מחבלים כלואים. חוויות אלו שימשו עבורו בסיס לעדות המתמודדת עם שאלות של אמת, צדק, זהות לאומית, ואחריות מוסרית במאה ה־21.

לדבריו, הסכסוך הישראלי־פלסטיני אינו רק עימות טריטוריאלי, אלא שדה קרב בין תפיסות עולם מנוגדות: בין תרבות של חירות ודמוקרטיה לבין אידאולוגיה טוטליטרית הרואה במוות אידיאל. ישראל, כך טוען מארי, מגלמת את ערכי הציוויליזציה המערבית – זכויות הפרט, שלטון החוק, חירות הדת והמחשבה – בעוד חמאס, ומסגרות תומכות נוספות, מהווים אנטיתזה קיצונית לערכים אלו.

 תוכן 
הספר נפתח בתיאור הרגעים הראשונים של הבוקר שבו פרצה מתקפת ה־7 באוקטובר, ותחושת ההלם שאחזה בעולם – אך יותר מכך, בתדהמתו של מארי מהמהירות שבה פנתה דעת הקהל המערבית נגד ישראל. כבר ביומיים הראשונים לאחר המתקפה, הוא מתאר הפגנות תמיכה בפלסטינים בלונדון, סידני, טורונטו ודבלין – חלקן בשעה שגופות הנרצחים עדיין לא נקברו.

מארי מקדיש חלק נרחב מהספר לניתוח התהפכות היוצרות המוסרית שחלה לדבריו בחוגים ליברליים ברחבי המערב, ובפרט באקדמיה. הוא מביא שורת ציטוטים של מרצים באוניברסיטאות עילית בארצות הברית שהצדיקו את הטבח או קראו לכך "התנגדות לגיטימית". לדעתו, תופעות כמו "קווירים למען פלסטין" ("Queers for Palestine") ו"שמאל אנטי־ציוני" אינן אנומליה אלא תוצר של מגמה אנטי־מערבית עמוקה שמקדשת מהפכה רדיקלית, גם במחיר בריתות עם כוחות איסלאמיסטיים.

אחת הנקודות המרכזיות בספר היא הפער שמארי מזהה בין "עולם השלום" ו"עולם המלחמה". לדבריו, דווקא בישראל – מוקפת באיומים, חיה במצב חירום – פגש ערכים של משפחה, משמעות, הקרבה ואחריות אזרחית, בשעה שבמערב הבחין בשחיקה מוסרית, אינדיבידואליזם קיצוני וניכור חברתי. ישראל, כך הוא טוען, אינה רק מדינה המגינה על עצמה – אלא נושאת הלפיד של הציוויליזציה החופשית עצמה.

הספר שוזר עדויות אישיות רבות, ביניהן סיפורים של ניצולים מהטבח במסיבת הנובה, גבורתם של צעירים שנחלצו להציל אחרים תחת אש, ביקור בכלא ישראלי מול מחבלים שלא הביעו כל חרטה, ושיחות עם מנהיגי ישראל, בהם ראש הממשלה בנימין נתניהו. אחד הרגעים המטלטלים שתיאר היה צפייה משותפת עם עיתונאים בריטים בסרטוני הטבח – חוויה שאותה הגדיר כשיעור בצורך להיזכר ברוע המוחלט.

הספר מסתיים בנימה אישית: מארי, שבעבר נטה לפסימיות בנוגע לעתיד המערב, מספר כי דווקא מישראל ומהעמידה האזרחית-חברתית של תושביה, שאב תקווה. לדבריו, אמנם צה"ל והממשלה כשלו באותו יום, אך העם קם. מול כתות-מוות שבחרו במוות, עמד עם שבחר בחיים.

 קבלה וביקורת 
עם צאת הספר, הוא הפך בין לילה לרב-מכר בחנות הספרים של אמזון. בנוסף הפך הספר לרב-מכר של הניו-יורק טיימס, וכן רב-מכר של הסאנדיי טיימס.

נוויל טלר תיאר בג'רוזלם פוסט את החיבור כ"צלול, מחקרי ומטלטל", והדגיש את תרומתו להבנת גודל הפוגרום של 7 באוקטובר 2023. ב-Jewish News Syndicate נכתב "מארי מזכיר לנו במה עוד אפשר לשמוח, על מה עוד ראוי להתגאות, ובמה עדיין ניתן להאמין." ב-Manhattan Institute נכתב שהספר "מנומק לעומק, צלול מבט ומבוסס על עובדות". גם נשיא ארצות הברית, דונלד טראמפ שיבח את הספר וכתב ברשת החברתית שלו ש"הספר הוא תזכורת עוצמתית לכך שעלינו לעמוד תמיד לצד ארצות הברית ולמען ידידתנו ובת בריתנו הגדולה – מדינת ישראל". לעומתם עיתונאי "הארץ" אורי משגב תיאר את הספר כ"ספר אינסטנט, נטול פרספקטיבה ומרחק זמן מהאירועים, שנקרא רוב הזמן כקומוניקט או דף מסרים של נתניהו וחצרו".

 ראו גם 
 הקרב על המערב
 המוות המוזר של אירופה
 יום אחד באוקטובר

 קישורים חיצוניים 





 הערות שוליים 

קטגוריה:ספרי 2025
קטגוריה:הסכסוך הישראלי-פלסטיני
קטגוריה:ספרי עיון
קטגוריה:ספרי הוצאת סלע מאיר
קטגוריה:ספרי מלחמת חרבות ברזל